Minister doen regstappe oor joernalis se twietsRedi Tlhabi Malusi Gigaba, minister van binnelandse sake, het sy regspan opdrag gegee om met regstappe te begin teen veteraan-joernalis, Redi Tlhabi, nadat sy geweier het om bewerings terug te trek dat ŉ persoonlike vendetta die rede is hoekom hy drie jaar gelde beperkende visumregulasies ingestel het. Die departement van binnelandse sake het in ŉ verklaring bevestig dat Gigaba met regstappe begin het om Tlhabi vir laster te dagvaar. Dit volg nadat Gigaba in ŉ twiet vir Tlhabi tot 17:00 Donderdag gegee het om haar stellings terug te trek wat sy gemaak het ná die aankondiging dat visumregulasies verslap sal word. “Sy het tot 17:00 [Donderdag] om haar kwaadwillige leuens terug te trek en daarvoor om verskoning te vra, waarna sy sal moet begin geld insamel vir ŉ swaar skadevergoedingseis,” het Gigaba Woensdag om 22:00 getwiet. Tlhabi het nie haar stellings teruggetrek nie en Gigaba het klaarblyklik besluit om sy dreigement van regstappe deur te voer. Tlhabi het Gigaba vroeër op Twitter daarvan beskuldig dat hy advies van kenners en bewyse teen die visumregulasies van 2014 geïgnoreer het. Die land het glo miljarde rande in die toerismebedryf verloor nadat Gigaba die visumregulasies destyds ingestel het. Hiervolgens moes kinders onverkorte geboortesertifikate hê om van en na Suid-Afrika te reis terwyl oorsese besoekers wat visums wou bekom in persoon moes aansoek doen en biometriese data verskaf. Indien kinders nie saam met hulle ouers reis nie, moes hulle geskrewe toestemming van die ouers hê om wel te kan reis. Die regulasies het wyd opslae veroorsaak en kritiek uitgelok. Malusi Gigaba die minister van binnelandse sake. Foto: Cindy Waxa/ANA Tlhabi het op Twitter aangevoer Gigaba het dié visumbeperkings ingestel sodat hy sy eksvrou kon verhoed om oorsee met hulle kind te reis ná hulle bitter egskeiding. “Is dit nie so nie dat jy woedend was toe ŉ niggie van jou eksvrou saam met jou dogter, Lerato, gereis het terwyl jou vrou in Kuba was? Nadat jy uitgevind het, het jy aanklagte van ontvoering aanhangig gemaak, ondanks die feit dat jy jou eksvrou se niggie baie goed geken het en jou dogter heel gelukkig was saam met haar? “Jy het persoonlik ŉ probleem daarmee gehad dat jou eksvrou reisreëlings vir julle dogter kon tref sonder jou toestemming, so toe besluit jy ‘ek sal hierdie probleem uitsorteer’? Jy het ongetoetste regulasies ingestel en beweer dit is gedoen om kinderhandel hok te slaan. Het jou regulasies kinderhandel [voorvalle] verminder?” Gigaba het in reaksie op Tlhabi se twiets haar daarvan beskuldig dat sy witvoetjie soek by “die groep oningeligte, onversoenbare rassiste waaruit sy haar loopbaan gebou het” en het gesê sy het sy dogter geviktimiseer. Tlhabi het in reaksie op Gigaba se dreigement oor regstappe getwiet sy ag haarself as “gewaarsku”, maar sy meen sy het nie vir Gigaba of sy dogter geviktimiseer nie.